Mælk, sukker, sødetablet eller bare sort? Mulighederne er uendelige, når det kommer til kaffe. For slet ikke at snakke om, hvor meget mælk, og hvordan det skal skummes. I Nordjylland tager man dog ikke rigtig stilling til de ting. Flertallet af nordjyderne drikker nemlig kaffen sort. Det viser en ny undersøgelse fra Arla Pro. Undersøgelsen er lavet i anledning af, at der afholdes DM i kaffe fra den 14. til 16. april. - Kaffe fylder enormt meget for danskerne. Det er en stor del af vores kultur og er mere end blot en drikkelse. Kaffen bringer os sammen. Det er et stort socialt element og noget, vi møder hinanden over, siger Søren Stiller, der ejer Stillers Kaffe og har vundet Danmarksmesterskaberne i kaffe otte gange. Mælk eller ej? Når det kommer til spørgsmålet om mælk i kaffen, er danskerne på landsplan splittede. For eksempel er der i samtlige af landets regioner en overvægt, der drikker deres kaffe sort på nær i København, hvor flertallet foretrækker deres koffein i sammenspil med mælk. Nordjyderne er dem, der er mest sikre i deres sag. Her er det nemlig hele 57 procent, der vil have kaffen sort, mens 30 procent vil have mælk i. Til sammenligning er det i København 45 procent, der vil have mælke-kaffe, mens 38 procent foretrækker sort kaffe. Befolkningsanalysen baserer sig på cirka 2.000 webinterviews af danskere i alderen 18-65 år, der er indsamlet via Norstats panel i perioden fra 20. februar til 1. marts 2023.

Opsummering:
Det kan være en større videnskab at lave den perfekte kop kaffe.